ข้อมูลสรุป 

บริษัท สหพัฒนพิบูล จำกัด (มหาชน) ประกอบธุรกิจหลักประเภท เป็นผู้จำหน่ายสินค้าอุปโภคบริโภค
ที่ใช้ในชีวิตประจำวัน แบ่งออกเป็น 4 หมวดใหญ่ คือ ผลิตภัณฑ์ในครัวเรือน ผลิตภัณฑ์อาหาร
ผลิตภัณฑ์ส่วนบุคคล และผลิตภัณฑ์เด็ก โดยเริ่มก่อตั้งขึ้นเมื่อปี พ.ศ.2485
ได้เข้าเป็นบริษัทจดทะเบียนในตลาดหลักทรัพย์แห่งประเทศไทย เมื่อปี พ.ศ.2521
ด้วยทุนจดทะเบียน 30 ล้านบาท และเมื่อวันที่ 9 พฤษภาคม 2537 ได้จดทะเบียนแปรสภาพจาก
บริษัทจำกัด เป็นบริษัทมหาชนจำกัด และที่ประชุมสามัญผู้ถือหุ้นครั้งที่ 52 เมื่อวันที่ 21 เมษายน
2546 อนุมัติให้บริษัทฯ แปลงมูลค่าหุ้นสามัญ จดทะเบียนจากเดิม 60,000,000 หุ้น มูลค่าหุ้นละ
10.-บาท จำนวนเงิน 600,000,000.-บาท เป็น 600,000,000หุ้น มูลค่าหุ้นละ 1.-บาท
จำนวนเงิน 600,000,000.-บาท บริษัทฯ ได้นำมติดังกล่าวไปจดทะเบียนกับกระทรวงพาณิชย์แล้ว
เมื่อวันที่ 2 พฤษภาคม 2546 มีผลให้จำนวนหุ้นที่ออก และเรียกชำระแล้วของบริษัทฯ เพิ่มขึ้นจาก
27,587,532 หุ้น เป็น 275,875,320 หุ้น ปัจจุบันมีทุนจดทะเบียนเรียกชำระแล้ว
275,875,320.-บาท และ มูลค่าหุ้นตามบัญชี ณ วันที่ 31 ธันวาคม 2550 เท่ากับ 17.69 บาท

บริษัทดำเนินธุรกิจประสบความเจริญก้าวหน้ามาโดยตลอด
ทั้งนี้เพราะบริษัทยึดถือหลักการขายสินค้าที่มีคุณภาพสูง ในราคายุติธรรมต่อผู้บริโภค
การให้บริการแก่ลูกค้าโดยเสมอภาค มีความจริงใจต่อลูกค้า
มีการพัฒนาสินค้าอย่างต่อเนื่องตลอดเวลา
มีการปรับปรุงและพัฒนาประสิทธิภาพการบริการด้านการขาย หน่วยรถ ระบบค้าส่ง การขาย
Convenience Store การขาย Supermarket และ Modern Trade
ทำให้บริษัทประสบความสำเร็จ สามารถผ่านการตรวจประเมินผลงาน
และได้รับการรับรองระบบคุณภาพตามมาตรฐาน ISO 9001: 2000
ด้านการบริการการขายจากบริษัท SGS (Thailand) Ltd. International Certification
Service ซึ่งนับเป็นรายแรกของประเทศไทย
ที่ได้รับการรับรองด้านการบริการการขายสินค้าอุปโภคบริโภค

บริษัทฯ
ตระหนักดีถึงความรับผิดชอบในการสร้างความเจริญให้แก่บริษัทและเพิ่มมูลค่าแก่ผู้ถือหุ้นโดยเท่าเทียมกัน
และเพื่อให้เป็นไปตามหลักการการกำกับดูแลกิจการที่ดีของตลาดหลักทรัพย์แห่ง ประเทศไทย บริษัทฯ
จึงได้กำหนดหลักการกำกับดูแลกิจการที่ดีเป็นลายลักษณ์อักษรไว้เพื่อเป็นแนวทางในการดำเนินงาน
ซึ่งคณะกรรมการบริษัทได้อนุมัติหลักการกำกับดูแลกิจการที่ดีในการประชุมคณะกรรมการบริษัทครั้งที่ 7
(ชุดที่ 9) เมื่อวันที่ 21 พฤศจิกายน 2545 โดยให้มีผลใช้บังคับตั้งแต่วันที่ 22 พฤศจิกายน 2545
เป็นต้นไป ซึ่งประกอบด้วย

1.  นโยบายในการกำกับดูแลกิจการ

2.  จริยธรรมธุรกิจ

3.  จรรยาบรรณพนักงาน

ผลประกอบการของบริษัทในปี 2550 มียอดขาย 16,182 ล้านบาท เพิ่มขึ้นจากปี 2549 จำนวน
753 ล้านบาท คิดเป็นร้อยละ 4.88 มีกำไรสุทธิ 478 ล้านบาท เพิ่มขึ้นจากปี 2549 จำนวน
108.7 ล้านบาท คิดเป็นร้อยละ 29.39 หนี้สินรวมจำนวน 3,857 ล้านบาท เพิ่มขึ้นจากปี 2549
จำนวน 273 ล้านบาท หรือคิดเป็นร้อยละ 7.6 ขณะที่สินทรัพย์รวมมีจำนวน 8,746 ล้านบาท
เพิ่มขึ้นจากปี 2549 จำนวน 463 ล้านบาท หรือร้อยละ 5.59

บริษัทฯ ดำเนินธุรกิจโดยคำนึงถึงผลกระทบต่อทรัพยากรธรรมชาติและสิ่งแวดล้อม
มีการปลูกฝังจิตสำนึก ความรับผิดชอบต่อชุมชนและสังคมให้เกิดขึ้นในบริษัทอย่างต่อเนื่อง
รวมถึงมีการสนับสนุนกิจกรรมอันเป็นประโยชน์ต่อชุมชนและสังคมโดยส่วนรวม บริษัทฯ
ได้ร่วมสนับสนุนกิจกรรมเพื่อ ส่งเสริมการทำคุณประโยชน์ต่อสังคมในด้านต่างๆ
ด้วยการร่วมบริจาคทรัพย์ และสิ่งของเพื่อสาธารณะประโยชน์อย่างต่อเนื่องและสม่ำเสมอ

คณะกรรมการบริษัทให้ความสำคัญต่อการเข้าร่วมสัมมนาหลักสูตรที่เป็นประโยชน์ต่อการปฏิบัติหน้าที่กรรมการ
โดยได้เข้าร่วมอบรมหลักสูตรประกาศนียบัตรส่งเสริมกรรมการบริษัทไทย Director
Accreditation Program (DAP) และ Director Certification Program (DCP)
ที่จัดโดยสมาคม ส่งเสริมสถาบันกรรมการบริษัทไทย (IOD)

บริษัทฯ มีนโยบายพัฒนาพนักงานทุกระดับขององค์กร ให้มีความรู้ความสามารถและ ประสบการณ์
ตรงกับความต้องการของบริษัท
และสามารถพัฒนาตนเองและนำพาองค์กรก้าวไปสู่ความสำเร็จได้อย่างมีประสิทธิภาพและมั่นคง